บสย.ค้ำกู้ปีนี้แตะแสนล้าน
บสย.ชี้ยอดค้ำประกันพุ่งรับมาตรการกระตุ้นเศรษฐกิจ เตรียมเปิดตัวสตาร์ทอัพดันยอดแตะแสนล้าน
17 พ.ค. 2559

บสย.ชี้ยอดค้ำประกันพุ่งรับมาตรการกระตุ้นเศรษฐกิจ เตรียมเปิดตัวสตาร์ทอัพดันยอดแตะแสนล้าน
นายนิธิศ มนุญพร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า ผลการดำเนินงานค้ำประกันสินเชื่อ บสย.ในรอบ 4 เดือน (1 ม.ค.-30 เม.ย. 2559) มียอดค้ำประกันทั้งสิ้น 3.08 หมื่นล้านบาท สามารถช่วยผู้ประกอบการเอสเอ็มอีให้เข้าถึงสินเชื่อจำนวน 9,187 ราย โดยมีกรุงเทพ มหานคร-ปริมณฑล มียอดค้ำประกันมากที่สุด 2,942 ราย วงเงินอนุมัติ 1.21 หมื่นล้านบาท ส่วนที่เหลือภาคตะวันออก ภาคเหนือ ภาคตะวันออกเฉียงเหนือและใต้ มียอดค้ำประกันเฉลี่ย 4,000 ล้านบาท
ทั้งนี้ ผลิตภัณฑ์ค้ำประกันสินเชื่อที่ผู้ประกอบการขอใช้สูงสุด คือ ผลิตภัณฑ์ค้ำประกัน พีจีเอส มีวงเงินค้ำประกันสินเชื่อ 2.51 หมื่นล้านบาท โดยคาดว่าทั้งปี 2559 จะสามารถช่วยผู้ประกอบการเข้าถึงสินเชื่อได้ไม่ต่ำกว่า 7 หมื่นราย และค้ำประกันสินเชื่อได้ 1 แสนล้านบาท เช่นเดียวกับปีที่ผ่านมา ซึ่งเชื่อว่ายอดค้ำประกันสินเชื่อในไตรมาส 2 และ 3 จะมีแนวโน้มที่ดีขึ้นเป็นลำดับ เป็นผลจากการขับเคลื่อนมาตรการต่างๆ ของรัฐบาล
สำหรับแผนการดำเนินงานในไตรมาส 2 จะเร่งออกโครงการค้ำประกันสินเชื่อตามแผนประชารัฐ ได้แก่ โครงการค้ำประกันสินเชื่อกลุ่มสตาร์ทอัพและนวัตกรรมวงเงิน 1 หมื่นล้านบาท ระยะเวลาโครงการ 2 ปี โครงการขนาดไม่เกิน 20 ล้านบาท ระยะเวลาการค้ำประกันตลอดอายุโครงการไม่เกิน 10 ปี วงเงินค้ำประกันต่อรายตั้งแต่ 5-20 ล้านบาท และศึกษาแผนงานโมเดลค้ำประกันสินเชื่อนาโนไฟแนนซ์ตามนโยบายกระทรวงการคลัง
นอกจากนี้ จะรวมการเดินหน้าโครงการที่ได้ดำเนินการไปแล้ว ได้แก่ โครงการค้ำประกันสินเชื่อพีจีเอส 5 วงเงินค้ำประกัน 1 แสนล้านบาท อนุมัติค้ำประกันสินเชื่อแล้วจำนวน 6.71 หมื่นล้านบาท เหลือวงเงินอีก 3.2 หมื่นล้านบาท เตรียมเสนอขอกระทรวงการคลังขยายเวลาโครงการจากสิ้นสุดในวันที่ 30 มิ.ย. 2559 เป็นสิ้นสุดวันที่ 31 ธ.ค. 2559
ทั้งนี้ โครงการสินเชื่อ Policy Loan วงเงิน 1.5 หมื่นล้านบาท อนุมัติค้ำประกันสินเชื่อแล้ว 9,500 ล้านบาท เหลือวงเงินอีก 5,500 บาท และโครงการค้ำประกันสินเชื่อไมโครเอนเตอร์ไพรส์ระยะที่ 2 วงเงินอนุมัติ 1.35 หมื่นล้านบาท ซึ่ง บสย.ได้ลงนามความร่วมมือกับ 17 ธนาคาร เมื่อวันที่ 31 มี.ค. 2559 ปัจจุบันมีธนาคารที่ร่วมโครงการ 3 ราย คือ ธนาคารออมสิน ธนาคารไทยเครดิตเพื่อรายย่อย และธนาคารทิสโก้ อนุมัติค้ำประกันสินเชื่อแล้ว 255 ราย วงเงินอนุมัติค้ำประกันสินเชื่อ จำนวน 23 ล้านบาท